
Profildokument for Korsvei-festivalen 2027 – vedtatt i styret 26.sept 2026

På fredens vei

På Korsveifestivalen 2027 samles vi med vårt håp og vår uro og fester blikket på Jesus Kristus, som stadig kommer til oss med sin fred. 

Rundt oss i dag finner destruktive krefter sammen i mektige riker, brutale kriger og stadig mer globale systemer. Dimensjonene kjennes lammende. Mot alt dette har Gud reist en motstruktur, en makt nedenfra, som også er global: Guds rike. Det består i akkurat det verden trenger: fred, rettferdighet og glede i Den hellige ånd (Romerbrevet 14:17).

Nå som troens språk misbrukes som et våpen mot fiender, kalles vi til det fellesskapet som skaper fred. Mens livsgrunnlaget på jorden trues, inviteres vi inn til de kildene som gir og fremmer liv. Til å åpne tanker, sanser og liv for det riket som bringer fred fra Gud, fred mellom oss mennesker, ja, fred med alt som lever. I en krigshissende og høylytt tid er fredsarbeid ikke bare motstandskamp, men et tegn på en dypere sannhet enn nyhetsbildet. 

For hva om grunntonen i verden ikke er krise, men godhet? Hva om den evige livets og godhetens kilde er like midt iblant oss som alltid? Hva om mange flere enn vi tror lengter etter det gode, og hvert lille glimt av hverdagsgodhet kan røpe at Guds rike er nær, midt i alt som er? På festivalen vil vi øve oss i å gjøre tro og skape fred. Til å gå på veien til fred som både går innover og vender seg ut mot verden. Til å se etter sammenhengene mellom den lille freden og den store. Til å lete etter konkrete spor på fredens vei i verden sammen med andre mennesker som vil det gode. 

Fredsarbeid kan være å dyrke og dele, å skape og å verne om skaperverket. Å aksjonere og engasjere seg sammen med andre. Det kan være å stadig søke det sanne, vakre og det gode i en lidende og urettferdig verden. I Korsvei inviterer vi hverandre inn i håpet som handlingsfellesskap. 

Gjennom felles håpshandlinger erklærer vi at det finnes sterkere krefter i verden enn vold og maktmisbruk. Fredsfyrsten som vant over døden minner oss om at ikke frykt og undertrykkelse får siste ord, men det er livet som vinner til slutt. Motmakten blir synlig midt iblant oss når vi feirer gudstjeneste, deler og danser, og møter framtida med håp.

Mulige praksiser:
• Tegnhandlinger som samlingsbønn. Barn får tegne foreldrene med korsets tegn
• Guds rike er tverrnasjonalt, dele på tvers av grenser og kontekster
• Slippe unge voksne tydelig til med håp, tro og retning
• Videreforedle gudstjenestene, spiritualitet som bærer, fordype Korsvei-sporet
• Rom for deling: Samtalegrupper rett etter bibeltimene, betydning i hverdagen?
	• Åndelig (gruppe)veiledning
• Verksted med gjester i fredsarbeid, politikk, næringsliv, praktikere av ulike slag
• Skape noe sammen gjennom festivalen (sang/dans/bygge/forme) til folkefest
• Skrive brev til etterkommerne våre – et framtidstestamente
• Dele ut frø som festivaldeltakerne kan ta med hjem og så der vi bor

Mulige bibeltekster:
• Morgen: Slik skal lyset fra det høye gjeste oss som en soloppgang og skinne for dem som bor i mørke og dødens skygge, og lede våre føtter inn på fredens vei. (Lukas 1:78-79)
• Midt på dagen: Salige er de som skaper fred, for de skal kalles Guds barn. (Matteus 5:9)
• Kveld: Fred etterlater jeg dere. Min fred gir jeg dere, ikke den fred som verden gir. La ikke hjertet bli grepet av angst og motløshet. (Johannesevangeliet 14:27)

